**NAVODILO ZA PREDLAGANJE OBVESTILA O UVELJAVLJANJU OLAJŠAVE V ZVEZI S PROSTOVOLJNIM IN NEPOKLICNIM OPRAVLJANJEM NALOG ZAŠČITE, REŠEVANJA IN POMOČI PRI IZRAČUNU AKONTACIJE DOHODNINE**

Po določbi osmega odstavka 112. člena [Zakona o dohodnini](http://www.pisrs.si/Pis.web/pregledPredpisa?id=ZAKO4697) (ZDoh-2) se rezidentu, ki v skladu s predpisi o varstvu pred naravnimi in drugimi nesrečami prostovoljno in nepoklicno opravlja operativne naloge zaščite, reševanja in pomoči nepretrgoma najmanj deset let in ga upravni organ, pristojen za zaščito, reševanje in pomoč, vodi v evidenci, prizna zmanjšanje letne davčne osnove v višini 1.500 evrov letno.

Po določbi tretjega odstavka 127. člena ZDoh-2 se pri izračunu akontacije dohodnine od dohodka iz delovnega razmerja oz. pokojnine, dosežene pri glavnem delodajalcu, upošteva tudi 1/12 zneska osebne olajšave v zvezi s prostovoljnim in nepoklicnim opravljanjem operativnih nalog zaščite, reševanja in pomoči najmanj deset let nepretrgoma (olajšava po osmem odstavku 112. člena ZDoh-2). Na način iz prejšnjega stavka se ta olajšava upošteva tudi pri izračunu akontacije dohodnine od drugega dohodka po 105. členu ZDoh-2, ki se izplačuje redno za mesečno obdobje v skladu z drugim odstavkom 131. člena ZDoh-2, in sicer v primeru, ko se zavezanec sam odloči za izračun akontacije dohodnine v skladu z drugim odstavkom 131. člena ZDoh-2 (o čemer mora obvestiti davčni organ in izplačevalca dohodka).

Obvestilo o uveljavljanju olajšave za rezidenta, ki najmanj deset let nepretrgoma prostovoljno in nepoklicno opravlja operativne naloge zaščite in reševanja mora vsebovati identifikacijske podatke rezidenta (vlagatelja obvestila), identifikacijske podatke o glavnem delodajalcu oz. podatke o izplačevalcu drugega dohodka. S podpisom obvestila vlagatelj potrjuje, da izpolnjuje pogoje za koriščenje navedene olajšave.

Glavni delodajalec oziroma izplačevalec pokojnine ali izplačevalec drugega dohodka pri izračunu akontacije dohodnine upošteva olajšavo v zvezi s prostovoljnim in nepoklicnim opravljanjem operativnih nalog zaščite, reševanja in pomoči, ki jih rezident opravlja nepretrgoma najmanj deset let, na podlagi tega obvestila.